|  |  |
| --- | --- |
|  | 2. september 2014Pressemeddelelse |
|   | Forskning og FormidlingFormidling41 20 60 19Nynne.bojsen.faartoft@natmus.dk |

**When in Rome…**

… hvem ved så, hvad der kan ske? Tag chancen, og tag tilbage til det gamle Rom fredag 5. september til NatNight på Nationalmuseet.

Rom blev ikke bygget på én dag, men fredag 5. september kan du opleve Romerriget blive vakt til live for en aften. Her slår Nationalmuseet nemlig dørene op for endnu en omgang NatNight - denne gang i romernes tegn med foredrag, workshops, film, mad og ægte romerske soldater.

NatNight er Nationalmuseets svar på en fyraften med farverige kulturoplevelser og godt selskab - og alle er inviteret, for der er oplevelser for enhver smag. Til NatNight er museet åbent helt til kl. 22.00, men aftenen går allerede i gang kl. 16.00 i forhallen, hvor man kan nyde romersk-inspirerede hors d’oeuvres og italiensk vin - måske fortyndet med vand, som romerne gjorde det?

I forhallen er der workshops inspireret af antikkens propaganda, hvor man blandt andet kan lave sin egen valgplakat, skrive valgslogans på latin eller flette en laurbærkrans - og uploade billedet til Instagram. Man kan også tage en kejser-selfie i museets nye miniudstilling om kejser Augustus i forhallen i anledning af 2000-året for hans død.

Romerriget bliver for alvor vakt til live, når de romerske soldater fra legionen Cohors II Cimbria marcherer ind på museet. Her vil centurion Thomas Rafn fortælle om de militære reformer, som netop kejser Augustus stod for, og om hvordan de påvirkede det romerske samfund.

Tre gange i løbet af aftenen vil der også være gratis rundvisninger i Antiksamlingen, hvor man kan opleve museets romerske samlinger. Og sidst, men ikke mindst kan man også få et morsomt og absolut tvivlsomt indblik i Romerriget i museets biograf, som viser Monty Pythons kultfilm ”Life of Brian”. Vi glæder os til at se jer til en aften som i det gamle Rom.

*Gratis adgang. Se hele programmet for romersk NatNight på Nationalmuseets hjemmeside.
OBS: Der tages forbehold for ændringer.*

**For yderligere oplysninger kontakt:**Nynne Bojsen Faartoft, pressemedarbejder, Nationalmuseet.
Tlf.: 41 20 60 19. E-mail: nynne.bojsen.faartoft@natmus.dk